Kész Zoltán
Ifj. Kész Zoltán (Veszprém, 1974. január 22. –) magyar politikus, angoltanár, tankönyvszerző, sportriporter, 2014 és 2018 között országgyűlési képviselő.

Magánélete, munkahelyei 
1974-ben született Veszprémben, tősgyökeres veszprémi kereskedőcsaládba, s jelenleg is ott él. 1997-ben végzett az ELTE angol szakán, ezután 2003-ig tanárként dolgozott a balatonalmádi Magyar–Angol Tannyelvű Gimnáziumban (ahol korábban érettségizett), 2003–2005 között a Veszprémi Egyetemen, 2005-ben az ELTE amerikanisztika szakán, majd 2011-ig a Padányi Katolikus Iskolában.

2000–2001-ben a Fulbright-program keretében amerikai történelmet tanított Kaliforniában. 2006-ban hat hónapig pedagógiát tanult Buffalóban. Első európaiként 2012-ben végezte el az Atlas Economic Research Foundation Think Tank MBA és Vezetőképző Akadémiáját. Az Egyesült Államokban ismerte meg a klasszikus liberális gondolkodók munkáit és a szabadpiaci közgazdászok elméleteit.

1995-ben a Komlósi Oktatási központban újságírói végzettséget szerzett. 2009-ben elvégezte a BME közoktatás-vezetői szakát.

Öt angoltankönyv társszerzője. A veszprémi Rádió Jam sportfőszerkesztője és a Veszprém TV külsős munkatársa volt.

Első házasságából 2001-ben, második házasságából 2014-ben született egy-egy fia. Korábban kézilabdázott, jelenleg a veszprémi férficsapat törzsszurkolója.

Közéleti, politikai tevékenysége 
A Polgári Platform egyesület alapítója és elnöke, a Szabad Piac Alapítvány igazgatója. A veszprémi Amerikai Kuckó (American Corner) igazgatója volt. 2020 őszétől operatív igazgatója a Civitas Intézetnek és egyben szerkesztője a régió egyik népszerű online újságjának, a Central European Affairsnek.

2004-ben rövid ideig tagja volt a Fidesznek. Ezalatt a Fidelitas veszprémi csoportja elnökének is megválasztották.

2014 végén függetlenként, az MSZP, a DK, az Együtt – a Korszakváltók Pártja, a PM, a Magyar Liberális Párt, a MoMa és a Lokálpatrióták támogatásával indult a Navracsics Tibor távozása miatt megüresedett Veszprém megyei 1. sz. országgyűlési egyéni választókerületének parlamenti képviselői mandátumára kiírt veszprémi időközi választáson, amit 44,76%-os részvétel mellett, a szavazatok 42,66%-ával megnyert, ezzel országgyűlési képviselői mandátumot szerzett.

2018. április 6-án, az országgyűlési választáson vereséget szenvedett Ovádi Pétertől, a Fidesz-KDNP jelöltjétől, aki 25 920 szavazatot szerzett (48,75%) Kész Zoltánnal szemben, aki 16 688 szavazatot kapott (31,39%).

A 2018 őszén alakult Mindenki Magyarországa Mozgalom vidékért felelős alelnöke.

Vitatott kijelentései a blogján 

A politikus a blogot azóta törölte, de a Magyar Nemzet 2015. február 4-én idézett belőle. Ezt követően a Fidesz felszólította a baloldali pártokat, hogy tegyék világossá álláspontjukat a kijelentésekkel kapcsolatban. Az MSZP szerint Némedi Lajos, a Fidesz veszprémi jelöltje vállalhatatlan, mert ő képviseli azokat a „gaztetteket”, amit a kormánypárt eddig mondott és tett. Kész Zoltán szerint összehangolt lejárató kampány indult a személye ellen, és úgy nyilatkozott, hogy az őt támogató pártvezetők tudták, hogy mit gondol a világról, az idézetek pedig szövegkörnyezetükből kiragadottak.

Állítólagos valótlan tényállítást tartalmazó kijelentése körüli vita
2015. február 1-jén, a Kossuth téren megtartott Tavasz jön – Orbán megy! tüntetésen a február 22-i időközi választásról azt mondta, hogy „A Fidesznek van 11 jelöltje, 11 különböző mezben. Kamujelöltekkel és az ellenzéki szavazók megosztására készülő kalandorokkal állt fel a fideszes csapat.” A kijelentésről – a Magyar Munkáspárt beadványa alapján – a Nemzeti Választási Bizottság (NVB) 2015. február 12-i határozatában megállapította, hogy az valótlan ténymegállapítást tartalmaz, ezáltal megsértette a választási eljárásról szóló törvény előírásait. Az NVB eltiltotta Készt a további jogsértéstől. A Kúria az NVB határozatát helyben hagyta. Ezután Kész panasszal az Alkotmánybírósághoz fordult, mely egyhangú döntéssel megsemmisítette a Kúria határozatát. Az Alkotmánybíróság szerint „a közszereplők egymás közti kontextusában kell értelmezni és megítélni a véleménynyilvánítási szabadságot, illetve annak korlátait.”

Jegyzetek

Források 
Kész az új jelölt – zetapress.hu, 2014. december 3.
Tanárkollégáink voltak... – Padányi Katolikus Iskola
Speakers GROW Camp 2012 – Zoltán Kész – American Corners Hungary
Veszprémi bejelentés Ifj. Kész Zoltántól – Veszprém News, 2014. november 28.
Kedves Barátaim! – Kész Zoltán bejelentése a Facebook-oldalán, 2014. november 28.
Veszprémi választás: A Fidesz kétharmados többsége múlhat az időközi voksoláson – veol.hu, 2014. december 9.
Tisztújító Fidelitas Veszprémben – archivum.indexvp.infornax.hu, 2004. február 12.
Veszprémi Egyetem / Angol Nyelv és Irodalom Tanszék – sulinet.hu
Vezetői program a Balatonalmádi Magyar-Angol Tannyelvű Gimnázium igazgatói posztjára kiírt pályázathoz / Kész Zoltán – hatarozatok.hu, 2013. július 8.
Veszprémben a MoMa is támogatja Kész Zoltán indulását – InfoRádió, 2014. december 4.
Kész helyzetbe hozták Veszprémet – nol.hu, 2014. november 28.

További információk 
Polgári Platform
Szabad Piac Alapítvány
ATLAS NETWORK
Atlas One

1974-ben született személyek
Veszprémiek
Magyar pedagógusok
A Fidesz korábbi tagjai
Országgyűlési képviselők (2014–2018)
Élő személyek